সন্তোষ ট্রফি জিতলেই চাকরি পাকা! বড় প্রস্তাব দিল নবান্ন

ওয়েব ডেস্ক: দীর্ঘ আট বছর পর সন্তোষ ট্রফি (Santosh Trophy 2024) জিতেছে বাংলা। ২০২৪ সালের শেষদিনে ট্রফি এসেছে বাংলায়। হায়দরাবাদে কেরলকে হারিয়ে এই খেতাব জয় করেছেন বাংলার ফুটবলাররা। তারপর থেকেই বদলে গিয়েছে বাংলার সন্তোষ ট্রফি জয়ী ফুটবলারদের ভাগ্য। কারণ, বাংলাকে ট্রফি জেতানোর পরেই চাকরি (Job) পেয়েছেন তাঁরা। ট্রফি জয়ী ফুটবলারদের (Footballers) নিয়োগপত্র তুলে দিয়েছে রাজ্য সরকার। তাঁদের রাজ্য পুলিশে নিয়োগ দেওয়া হয়েছে।

সোমবার নবান্নে মন্ত্রিসভার বৈঠকে (Cabinet Meeting) সন্তোষ ট্রফিতে জয়ী ফুটবলারদের জন্য বড় প্রস্তাব দেওয়া হল। এদিন বৈঠকে ফুটবলারদের পুলিশ কর্মী হিসেবে নিয়োগের জন্য পদ সৃষ্টির প্রস্তাব দেওয়া হল। অর্থাৎ, এবার থেকে বাংলায় সন্তোষ ট্রফি এনে দিলেই সরাসরি পুলিশে নিয়োগ পাবেন ফুটবলাররা।

আরও পড়ুন: ‘লক্ষ্মীর ভাণ্ডার’ প্রকল্পে ৯টি নতুন পদ সৃষ্টির প্রস্তাব দিল নবান্ন

প্রসঙ্গত, সন্তোষ ট্রফির ফাইনাল ম্যাচে কেরলের বিরুদ্ধে বাংলার হয়ে জয়সূচক গোলটি করেন রবি হাঁসদা। কলকাতায় ফিরেই একাধিক সম্মাননা ও সংবর্ধনা দেওয়া হয় জয়ী ফুটবলারদের। তারপরেই ধনধান্য প্রেক্ষাগৃহে তাঁদের হাতে নিয়োগপত্র তুলে দেন মুখ্যমন্ত্রী মমতা বন্দ্যোপাধ্যায় (Mamata Banerjee)। এই প্রসঙ্গে তিনি বলেন, “বাংলার ছেলেরা কিছু দিন আগেই সন্তোষ ট্রফি জিতে রাজ্যের নাম উজ্জ্বল করেছে। আমরা আজ সকলের হাতে চাকরির নিয়োগপত্র তুলে দিয়েছি। কোচ সঞ্জয় সেন, আইএফএ, বাংলার ক্লাব সবাইকে অভিনন্দন।”